A BIZOTTSÁG 104/2007/EK RENDELETE
(2007. február 2.)
a feldolgozásra szánt paradicsom támogatásának a 2007/2008-as gazdasági évre vonatkozó meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére,
tekintettel Bulgária és Románia csatlakozási okmányára és különösen annak 41. cikkére,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1) és különösen annak 6. cikke (1) bekezdésére,
mivel:
(1)
A feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 2003. augusztus 29-i 1535/2003/EK bizottsági rendelet (2) 3. cikkének (3) bekezdése szerint a Bizottság január 31. előtt közzéteszi a feldolgozásra szánt paradicsomokra alkalmazandó támogatási összeget.
(2)
Azon tagállamok számára, amelyek 2004. április 30-án a Közösség tagállamai voltak, a 2201/96/EK rendelet 5. cikkének (1) bekezdésében említett, a paradicsomfeldolgozás közösségi és nemzeti küszöbértékének megtartására irányuló felülvizsgálatot azon elmúlt három gazdasági évben támogatott mennyiségek alapján hozták létre, amelyek tekintetében az érintett tagállamok mindegyikében végleges adatok állnak rendelkezésre.
(3)
Azon tagállamok számára, amelyek 2004. május 1-jén csatlakoztak az Európai Unióhoz, a paradicsomfeldolgozás közösségi és nemzeti küszöbértékének megtartására irányuló felülvizsgálatot azon mennyiségek alapján hozták létre, amelyek a 2004-2005-ös, illetve a 2005-2006-os gazdasági évben ténylegesen támogatást kaptak, valamint amelyek vonatkozásában a 2006-2007-es gazdasági évre támogatási kérelmeket nyújtottak be, összhangban a 2201/96/EK tanácsi rendelet és az 1535/2003/EK rendelet alkalmazására vonatkozó átmeneti intézkedések megállapításáról szóló, 2004. március 5-i 416/2004/EK bizottsági rendelet (3) 4. cikkével a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz való csatlakozása következtében.
(4)
A támogatási rendszer keretében feldolgozott paradicsom mennyisége, amelyet a közösségi és nemzeti küszöbérték megtartására irányuló felülvizsgálat szempontjából figyelembe kell venni, 1 705 561 tonnával több, mint a közösségi küszöbérték. Azoknak a tagállamoknak az esetében tehát, amelyek túllépték a rájuk vonatkozó feldolgozási küszöbértéket, a 2201/96/EK rendelet 4. cikke (2) bekezdésében meghatározott szinthez viszonyítva, az említett rendelet 5. cikke (2) és (4) bekezdésének, valamint a 416/2004/EK rendelet 3. cikke (2) bekezdésének megfelelően, módosítani kell a 2007-2008-as gazdasági évben feldolgozásra szánt paradicsom támogatási összegét.
(5)
A 2201/96/EK rendelet 5. cikkében előírt, a nemzeti feldolgozási küszöbérték betartásának ellenőrzésére szolgáló mechanizmust nem kell azonnal alkalmazni Bulgáriára és Romániára. Ezért meg kell állapítani az alkalmazására vonatkozó átmeneti intézkedéseket. A 2007-2008-as gazdasági évre, amelyre ezen tagállamok esetében nem áll rendelkezésre adat a paradicsomfeldolgozás közösségi és nemzeti küszöbértékének megtartására irányuló felülvizsgálat vonatkozásában, valamint óvintézkedés céljából, helyénvaló a támogatás mértékének előzetes csökkentését előírni, amely visszatérítésre kerül, amennyiben az említett gazdasági év végén nem kerül sor túllépésre.
(6)
Az e rendeletben meghatározott intézkedések összhangban vannak a Feldolgozottgyümöcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
A 2007-2008-as gazdasági évre vonatkozóan, a 2201/96/EK rendelet 2. cikke alapján a paradicsom támogatási összege a következőképpen került meghatározásra:
a)
a Cseh Köztársaság, Görögország, Franciaország, Ciprus, Magyarország, Málta, Lengyelország, Portugália és Szlovákia esetében: 34,50 EUR/tonna;
b)
Olaszország esetében: 27,76 EUR/tonna;
c)
Spanyolország esetében:
i.
34,50 EUR/tonna a feldolgozásra szánt hámozott, egész paradicsomra vonatkozóan,
ii.
12,75 EUR/tonna az egyéb feldolgozásra szánt paradicsomra vonatkozóan;
d)
Bulgária és Románia esetében: 25,88 EUR/tonna.
2. cikk
(1) Amennyiben a 2007-2008-as gazdasági évre vonatkozó küszöbértékek betartásának ellenőrzése azt mutatja, hogy a közösségi küszöbértéket nem lépték túl, a 2007-2008-as gazdasági év végét követően Bulgáriában és Romániában a 2201/96/EK rendelet 4. cikkének (2) bekezdésében előírt támogatás 25 %-ával egyenlő kiegészítő összeget kell kifizetni.
(2) Amennyiben túllépték a közösségi küszöbértéket, viszont Bulgáriában, illetve Romániában nem, vagy 25 %-ot meg nem haladóan lépték túl, ezekben a tagállamokban kiegészítő összeget kell kifizetni a 2007-2008-as gazdasági év végét követően.
Az első albekezdésben említett kiegészítő összeg azon a mennyiségen alapul, amellyel a szóban forgó nemzeti küszöbértéket túllépték, mértéke pedig legfeljebb a 2201/96/EK rendelet 4. cikke (2) bekezdésében megállapított támogatás 25 %-áig terjed.
(3) Bulgária és Románia esetében a feldolgozásra vonatkozó nemzeti küszöbértékek megtartására irányuló felülvizsgálatot a 2007-2008-as gazdasági évre vonatkozóan azon mennyiségek alapján végzik el, amelyek vonatkozásában a 2007-2008-as gazdasági évre támogatási kérelmeket nyújtottak be.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 2-án.